Broj oporavljenih od koronavirusa u svijetu premašio 1,4 miliona

Broj oporavljenih od koronavirusa (COVID-19) u svijetu premašio je 1,4 miliona.

Prema podacima stranice “Worldometer”, u svijetu je dosad 1.400.009 osoba uspjelo pobijediti koronavirus, prenosi Anadolija.

Najviše oporavljenih je zabilježeno u Sjedinjenim Američkim Državama (SAD), ukupno 223.749, a slijede Španija sa 173.157, Njemačka 143.300, Italija 99.023, Turska 86.396, Iran 83.837 i Kina sa 78.046 oporavljenih.

Svjetska zdravstvena organizacija (WHO) 11. marta je zbog širenja koronavirusa proglasila “globalnu pandemiju“.

Također, WHO je uz Evropu novim epicentrom pandemije koronavirusa, koji se prvi put pojavio krajem prošle godine u kineskom gradu Wuhanu, proglasio i Sjedinjene Američke Države.

Od COVID-19 u svijetu je umrlo više od 276.000 ljudi, dok je broj zaraženih veći od 4.033.000.